title: DELEGOVANÁ SMERNICA KOMISIE (EÚ) / ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie ortuti v nelineárnych trojpásmových žiarivkách

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS“). Zmena sa týka výnimky pre špecifické použitia ortuti v nelineárnych trojpásmových žiarivkách.

               Smernicou RoHS sa obmedzuje používanie určitých nebezpečných látok v elektrických a elektronických zariadeniach (ďalej len „EEZ“), ako sa stanovuje v jej článku 4. V súčasnosti sa obmedzuje používanie desiatich látok, ktoré sú uvedené v prílohe II k smernici: olovo, ortuť, kadmium, šesťmocný chróm, polybrómované bifenyly (PBB), polybrómované difenylétery (PBDE), bis(2-etylhexyl)-ftalát (DEHP), benzyl-butyl-ftalát (BBP), dibutyl-ftalát (DBP) a diizobutyl-ftalát (DIBP). V prílohách III a IV sa nachádza zoznam materiálov a komponentov EEZ na špecifické použitia, ktoré sú vyňaté z obmedzenia látok podľa článku 4 ods. 1.

               V článku 5 smernice sa stanovuje prispôsobenie príloh III a IV vedeckému a technickému pokroku, čo môže zahŕňať udeľovanie, predĺženie platnosti alebo zrušenie výnimiek. Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006 (nariadenie REACH)
                  2
                a ak je splnená ktorákoľvek z týchto podmienok: i) odstránenie alebo nahradenie látky zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; ii) nie je zabezpečená spoľahlivosť náhrad; iii) celkové negatívne vplyvy na životné prostredie, zdravie a bezpečnosť spotrebiteľov spôsobené nahradením látky pravdepodobne prevážia nad celkovými prínosmi, ktoré z daného nahradenia vyplývajú pre životné prostredie, zdravie a bezpečnosť spotrebiteľov.

               Rozhodnutia o výnimkách a ich trvaní musia okrem toho zohľadňovať dostupnosť náhrad a sociálno-ekonomický vplyv nahradenia, pričom sa v rozhodnutiach o trvaní výnimiek musí prihliadať na to, aký potenciálny vplyv na inovácie by mohli mať. Ak je to vhodné, celkový vplyv výnimky sa musí posudzovať na báze životného cyklu.

               V článku 5 ods. 1 písm. a) sa okrem toho stanovuje, že na účely zaradenia materiálov a komponentov EEZ na špecifické používanie do zoznamov v prílohách III a IV musí Komisia prijať jednotlivé delegované akty. V článku 5 ods. 3 a prílohe V je opísaný postup predkladania žiadostí týkajúcich sa výnimiek.

               2.KONZULTÁCIE PRED PRIJATÍM AKTU

               Komisia dostala od hospodárskych subjektov žiadosti
                  3
                o udelenie alebo predĺženie platnosti výnimiek podľa článku 5 ods. 3 a prílohy V k smernici RoHS.

               Na základe súčasnej výnimky podľa bodu 2 b) 3 prílohy III sa povoľuje používanie ortuti v nelineárnych trojpásmových žiarivkách s priemerom trubice > 17 mm (napr. T9): 15 mg.

               Komisii boli v roku 2015 doručené dve žiadosti o predĺženie platnosti tejto výnimky. Žiadatelia v podstate tvrdili, že nie sú k dispozícii náhrady za použitia, ktorých sa týka uvedená výnimka
                  4
               . Jedna zo žiadostí bola obnovená v januári 2020, pričom v nej boli uvedené doplňujúce informácie, najmä pokiaľ ide o realizovateľný limit pre ortuť. V súlade s požiadavkami smernice RoHS (článok 5 ods. 5 druhý pododsek) zostáva výnimka platná, kým Komisia neprijme rozhodnutie o žiadosti o predĺženie platnosti.

               V záujme vyhodnotenia žiadosti o predĺženie platnosti výnimky Komisia začala v júni 2015 štúdiu
                  5
                na účely vykonania potrebného technického a vedeckého posúdenia, ktorá bola ukončená v roku 2016. Jej súčasťou bola aj online konzultácia so zainteresovanými stranami v trvaní ôsmich týždňov
                  6
               . Okrem uvedenej štúdie, v ktorej sa posudzovali rozsiahle technické a vedecké údaje a prijaté príspevky, ako sa uvádza v správe o štúdii, Komisia v roku 2019
                  7
                vykonala aktualizáciu štúdie z roku 2016, ktorá bola zameraná na sociálno-ekonomické posúdenie a dostupnosť náhrad v prípade tejto a iných výnimiek. Záverečná správa o štúdii bola uverejnená
                  8
                a oznámená zainteresovaným stranám.

               Komisia konzultovala s expertnou skupinou členských štátov pre delegované akty podľa smernice o RoHS na zasadnutiach expertov 1. septembra 2016, 29. októbra 2018 a 21. októbra 2019 s cieľom získať názory členských štátov na plánovaný postup v súlade so závermi hodnotení. Vykonala všetky potrebné procesné kroky týkajúce sa výnimiek z obmedzenia látok podľa ustanovení článku 5 ods. 3 až 7
                  9
               . Všetky činnosti boli oznámené Rade aj Európskemu parlamentu.

               V záverečnej podpornej štúdii sa zdôraznilo, že:

               ·náhrady sú k dispozícii na úrovni systému [svietidlá s diódami vyžarujúcimi svetlo (LED)], ale rozsah náhrad na úrovni komponentov (náhradné LED žiarovky) a ich kompatibilita s existujúcimi zariadeniami sa ešte musí overiť z hľadiska rozmerov a elektrickej kompatibility,

               ·na vývoj dostatočných kompatibilných alternatív je potrebný dlhší čas, preto sa v štúdii odporúča predĺženie platnosti výnimky na maximálne obdobie troch rokov,

               ·zníženie limitov obsahu ortuti je však už technicky možné.

               Na záver možno konštatovať, že vo vedeckých a technických posúdeniach vrátane konzultácií so zainteresovanými stranami sa podrobne uvádza, že kritériá na udelenie výnimky, pokiaľ ide o výnimku uvedenú v bode 2 b) 3, sú aj naďalej splnené, keďže zatiaľ nie sú k dispozícii spoľahlivé náhrady. Z výsledkov hodnotenia takisto vyplynulo, že v súlade s článkom 5 smernice 2011/65/EÚ by sa touto konkrétnou výnimkou neoslabila ochrana životného prostredia a zdravia stanovená v nariadení REACH.

               V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, ktoré slúžilo na získanie spätnej väzby verejnosti. Počas tohto obdobia bolo doručených 23 príspevkov. Návrh aktu bol revidovaný a objasnený so zreteľom na niektoré z nastolených bodov.

               3.PRÁVNE PRVKY DELEGOVANÉHO AKTU

               V delegovanej smernici sa predlžuje platnosť výnimky uvedenej v bode 2 b) 3 prílohy III k smernici 2011/65/EÚ v súvislosti s používaním ortuti na špecifické účely.

               Komisia vo svojom posúdení, ktoré vykonala na základe podporných štúdií a konzultácií, dospela k záveru, že žiadosť o výnimku spĺňa aspoň jedno z kritérií stanovených v článku 5 ods. 1 písm. a) smernice RoHS, a tým je odôvodnené predĺženie platnosti výnimky: v súčasnosti nie je možné zabezpečiť nahradenie ortuti spoľahlivými náhradami, pokiaľ ide o kategórie svetelných zdrojov, na ktoré sa vzťahuje táto výnimka.

               Stručne povedané, podmienky na udelenie výnimky sú splnené a platnosť výnimky uvedenej v bode 2 b) 3 sa má predĺžiť. V posúdení sa takisto dospelo k záveru, že v kategóriách svetelných zdrojov, na ktoré sa vzťahuje uvedená výnimka, možno limit koncentrácie ortuti znížiť z 15 mg na 10 mg na svetelný zdroj.

               Dátum uplynutia platnosti tejto výnimky je stanovený v súlade s článkom 5 ods. 2 prvým pododsekom. Ako vyplýva z hodnotenia, stav vývoja náhrad odôvodňuje predĺženie platnosti výnimky o ďalšie tri roky. Obdobie platnosti výnimky by nemalo mať negatívny vplyv na inovácie.

               Právnym nástrojom je podľa smernice 2011/65/EÚ delegovaná smernica, a to najmä vzhľadom na delegovanie právomoci stanovené v článku 5 ods. 1 a článku 20 uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a zosúladiť ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia látok, ktorých používanie je inak zakázané.

               Delegovaná smernica nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 12. 2021

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie ortuti v nelineárnych trojpásmových žiarivkách

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  10
               , a najmä na jej článok 5 ods. 1 písm. a),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

               (2)Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

               (3)Ortuť je obmedzovanou látkou uvedenou v prílohe II k smernici 2011/65/EÚ.

               (4)Komisia rozhodnutím 2010/571/EÚ
                  11
                okrem iného udelila výnimku na používanie ortuti v nelineárnych trojpásmových žiarivkách s priemerom trubice > 17 mm (napr. T9) (ďalej len „výnimka“), ktorá je teraz uvedená ako výnimka v bode 2 b) 3 prílohy III k smernici 2011/65/EÚ. Platnosť výnimky mala uplynúť 21. júla 2016 v súlade s článkom 5 ods. 2 druhým pododsekom písm. a) uvedenej smernice.

               (5)Ortuť sa používa v nelineárnych trojpásmových žiarivkách na výrobu ultrafialového svetla, ktoré sa následne premení vďaka fluorescenčnému náteru na žiarivke na viditeľné svetlo. Farba svetla a podanie farieb závisia od zloženia náteru, ktorý obsahuje ortuť.

               (6)Komisii boli 19. decembra 2014 a 15. januára 2015 doručené dve žiadosti o predĺženie platnosti výnimky (ďalej len „žiadosť o predĺženie platnosti“). Žiadosti boli teda podané v rámci lehoty stanovenej v článku 5 ods. 5 smernice 2011/65/EÚ, pričom jedna z nich bola v januári 2020 aktualizovaná dodatočnými informáciami. V súlade s článkom 5 ods. 5 smernice 2011/65/EÚ výnimka naďalej platí až do prijatia rozhodnutia týkajúceho sa žiadosti o jej predĺženie.

               (7)V hodnotení žiadosti o predĺženie platnosti, v ktorom sa zohľadnila dostupnosť náhrad a sociálno-ekonomický vplyv náhrady, sa dospelo k záveru, že nahradenie alebo eliminácia ortuti v rámci príslušných použití sú v súčasnosti z technického hľadiska neuskutočniteľné. V hodnotení sa ďalej dospelo k záveru, že v kategóriách svetelných zdrojov, na ktoré sa vzťahuje uvedená výnimka, možno limit koncentrácie ortuti znížiť z 15 mg na 10 mg na svetelný zdroj. Súčasťou hodnotenia boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnej webovej stránke.

               (8)Táto výnimka je v súlade s nariadením Európskeho parlamentu a Rady (ES) č. 1907/2006
                  12
               , a teda sa ňou neoslabuje ochrana životného prostredia a zdravia stanovená v uvedenom nariadení.

               (9)Preto je vhodné udeliť predĺženie platnosti výnimky s revidovaným znením, ktorým sa stanovuje obmedzený rozsah pôsobnosti výnimky, a to na obdobie troch rokov, v súlade s článkom 5 ods. 2 prvým pododsekom smernice 2011/65/EÚ s cieľom získať ďalšie údaje týkajúce sa dostupnosti náhrad za špecifické typy svetelných zdrojov, na ktoré sa vzťahuje uvedená výnimka. V súlade s článkom 5 ods. 6 smernice 2011/65/EÚ by sa mal pre súčasnú výnimku uvedenú v bode 2 b) 3 stanoviť dátum uplynutia platnosti 12 mesiacov. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inovácie.

               (10)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [posledného dňa šiesteho mesiaca odo dňa nadobudnutia účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.

               Tieto ustanovenia uplatňujú od [posledného dňa šiesteho mesiaca odo dňa nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 12. 2021

                     Za Komisiu

                     predsedníčka
                     Ursula VON DER LEYEN

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam je k dispozícii na tejto stránke:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf
                        a https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.

                     (5)

                        Záverečná správa o štúdii je k dispozícii na stránke
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konzultačné obdobie: od 21. augusta 2015 do 16. októbra 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                  https://ec.europa.eu/environment/waste/rohs_eee/studies_rohs1_en.htm
                  .

                     (9)

                        Zoznam požadovaných administratívnych krokov sa nachádza na
                  webovej stránke Komisie
                  . Aktuálny procedurálny stav každého návrhu delegovaného aktu možno zistiť v Medziinštitucionálnom registri delegovaných aktov na stránke
                  https://webgate.ec.europa.eu/regdel/#/home
                  .

                     (10)

                        Ú. v. EÚ L 174, 1.7.2011, s. 88.

                     (11)

                        Rozhodnutie Komisie 2010/571/EÚ z 24. septembra 2010, ktorým sa na účely prispôsobenia vedecko-technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova, ortuti, kadmia, šesťmocného chrómu, polybromovaných bifenylov alebo polybromovaných difenyléterov (Ú. v. EÚ L 251, 25.9.2010, s. 28).

                     (12)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               V prílohe III k smernici 2011/65/EÚ sa záznam 2 b) 3 nahrádza takto:

                        Vyňatie

                        Rozsah a obdobie platnosti

                        „2 b) 3

                        pre nelineárne trojpásmové žiarivky s priemerom trubice > 17 mm (napr. T9): 15 mg

                        Platí do [Úrad pre publikácie: 12 mesiacov od uverejnenia delegovanej smernice v Úradnom vestníku EÚ]; 10 mg na svetelný zdroj možno používať od [Úrad pre publikácie: 12 mesiacov + jeden deň od uverejnenia delegovanej smernice v Úradnom vestníku EÚ] do [Úrad pre publikácie: tri roky od uverejnenia delegovanej smernice v Úradnom vestníku EÚ]“


title: DELEGOVANÁ SMERNICA KOMISIE (EÚ) / ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie ortuti v žiarivkách so studenou katódou a žiarivkách s externou elektródou na osobitné účely

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS“). Zmena sa týka výnimky pre špecifické použitia ortuti v žiarivkách so studenou katódou (CCFL) a žiarivkách s externou elektródou (EEFL) na osobitné účely.

               V článku 4 smernice RoHS sa obmedzuje používanie určitých nebezpečných látok v elektrických a elektronických zariadeniach (ďalej len „EEZ). Obmedzenia sa v súčasnosti vzťahujú na desať látok, ktoré sú uvedené v prílohe II k smernici: olovo, ortuť, kadmium, šesťmocný chróm, polybrómované bifenyly (PBB), polybrómované difenylétery (PBDE), bis(2-etylhexyl)-ftalát (DEHP), benzyl-butyl-ftalát (BBP), dibutyl-ftalát (DBP) a diizobutyl-ftalát (DIBP). V prílohách III a IV sa nachádza zoznam materiálov a komponentov EEZ na špecifické použitia, ktoré sú vyňaté z obmedzovania látok podľa článku 4 ods. 1.

               V článku 5 smernice sa stanovuje prispôsobenie príloh III a IV vedeckému a technickému pokroku, čo môže zahŕňať udeľovanie, predĺženie platnosti a odňatie výnimiek. Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006 (nariadenie REACH)
                  2
                a ak je splnená ktorákoľvek z týchto podmienok: i) odstránenie alebo nahradenie látky zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; ii) nie je zabezpečená spoľahlivosť náhrad; iii) celkové negatívne vplyvy na životné prostredie, zdravie a bezpečnosť spotrebiteľov spôsobené nahradením látky pravdepodobne prevážia nad celkovými prínosmi, ktoré z daného nahradenia vyplývajú pre životné prostredie, zdravie a bezpečnosť spotrebiteľov.

               Rozhodnutia o výnimkách a ich trvaní majú zohľadňovať dostupnosť náhrad a sociálno-ekonomický vplyv nahradenia, pričom sa v rozhodnutiach o trvaní výnimiek musí prihliadať na to, aký potenciálny vplyv by mohli mať na inovácie. Ak je to vhodné, celkový vplyv výnimky by sa mal posudzovať na báze životného cyklu.

               V článku 5 ods. 1 písm. a) smernice sa stanovuje, že Komisia zaradí materiály a komponenty EEZ na špecifické používanie do zoznamov v prílohách III a IV prostredníctvom jednotlivých delegovaných aktov. V článku 5 ods. 3 a prílohe V je opísaný postup predkladania žiadostí týkajúcich sa výnimiek.

               2.KONZULTÁCIE PRED PRIJATÍM AKTU

               Komisia dostáva od hospodárskych subjektov žiadosti
                  3
                o udelenie alebo predĺženie platnosti výnimiek podľa článku 5 ods. 3 a prílohy V k smernici RoHS.

               Na základe súčasnej výnimky uvedenej v bode 3 a) až c) prílohy III sa umožňuje používanie ortuti v žiarivkách so studenou katódou a žiarivkách s externou elektródou (CCFL a EEFL) na osobitné účely s obsahom najviac (na svetelný zdroj): 3 a) – pre krátke žiarivky (≤ 500 mm): 3,5 mg; 3 b) – pre stredne dlhé žiarivky (> 500 mm a ≤ 1 500 mm): 5 mg; 3 c) – pre dlhé žiarivky (> 1 500 mm): 13 mg.

               Komisii bola 15. januára 2015 doručená jedna žiadosť o predĺženie platnosti tejto výnimky. Žiadatelia v podstate tvrdili, že nie sú k dispozícii náhrady za použitia, na ktoré sa vzťahuje táto výnimka, ktoré majú veľmi dlhú životnosť a môžu byť nahradené len výrobcami a odborníkmi
                  4
               . V januári 2020 bola od tých istých žiadateľov doručená ďalšia žiadosť o predĺženie platnosti výnimky. V súlade s požiadavkami smernice RoHS (článok 5 ods. 5 druhý pododsek) zostáva výnimka platná, kým Komisia neprijme rozhodnutie o žiadosti o predĺženie platnosti.

               V záujme vyhodnotenia žiadosti o predĺženie platnosti výnimky Komisia začala v júni 2015 štúdiu
                  5
                na účely vykonania potrebného technického a vedeckého posúdenia, ktorá bola ukončená v roku 2016. Jej súčasťou bola aj online konzultácia so zainteresovanými stranami v trvaní ôsmich týždňov
                  6
               . Okrem uvedenej štúdie, v ktorej sa posudzovali rozsiahle technické a vedecké údaje a prijaté príspevky, ako sa uvádza v správe o štúdii, Komisia vykonala dve doplňujúce štúdie/aktualizácie, do ktorých boli zapojené aj zainteresované strany. Štúdia uverejnená v roku 2019
                  7
                bola zameraná na sociálno-ekonomické posúdenie a dostupnosť náhrad, pričom v roku 2020 sa vykonala jej aktualizácia na základe najnovších údajov a modelovania
                  8
               . Záverečné správy o štúdii a aktualizáciách sociálno-ekonomického posúdenia boli uverejnené
                  9
                a oznámená zainteresovaným stranám.

               Komisia konzultovala s expertnou skupinou členských štátov pre delegované akty podľa smernice o RoHS na zasadnutiach expertov 1. septembra 2016, 29. októbra 2018 a 21. októbra 2019 s cieľom získať názory členských štátov na plánovaný postup v súlade so závermi hodnotení. Vykonala všetky potrebné procesné kroky týkajúce sa výnimiek z obmedzenia látok podľa ustanovení článku 5 ods. 3 až 7
                  10
               . Všetky činnosti boli oznámené Rade aj Európskemu parlamentu.

               V záverečnej podpornej štúdii sa poukázalo na to, že bezortuťové náhrady v podobe diód vyžarujúcich svetlo (LED) sú k dispozícii a používajú sa ako svetelné zdroje v nových zariadeniach uvádzaných na trh. V štúdii sa však dospelo k záveru, že LED nie je možné používať ako náhrady pri oprave EEZ pôvodne navrhnutých so svetelnými zdrojmi CCFL/EEFL. Platnosť výnimky by sa preto mala predĺžiť, pokiaľ ide o opravy.

               Vo vedeckých a technických posúdeniach vrátane konzultácií so zainteresovanými stranami sa dospelo k záveru, že:

               –kritériá na udelenie výnimky sú naďalej splnené, pokiaľ ide o výnimku uvedenú v bode 3 a) až c), keďže nie je možné používať svetelné zdroje LED ako náhrady pri oprave EEZ pôvodne navrhnutých so svetelnými zdrojmi CCFL/EEFL, a

               –vzhľadom na veľmi dlhú životnosť CCFL/EEFL je odôvodnené predĺženie platnosti výnimky na ďalšie tri roky.

               Z výsledkov hodnotenia takisto vyplýva, že v súlade s článkom 5 smernice by sa predĺžením platnosti tejto výnimky neoslabila ochrana životného prostredia a zdravia stanovená v nariadení REACH.

               V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, ktoré slúžilo na získanie spätnej väzby verejnosti. Počas konzultácie o návrhu aktu bolo doručených 10 príspevkov. Znenie výnimky bolo upresnené na základe pripomienok verejnosti. Návrh aktu bol ďalej revidovaný s cieľom stanoviť obdobie platnosti troch rokov namiesto piatich rokov, keďže počas konzultácie boli získané informácie o tom, že v poslednom období sa od posúdenia v roku 2016 zlepšila dostupnosť náhrad. Okrem toho obdobie platnosti troch rokov je v súlade s obdobím platnosti podobnej výnimky uvedenej v bode 35 v prílohe IV k smernici RoHS, ktorá sa takisto týka žiariviek so studenou katódou. Obdobie platnosti troch rokov je navyše v súlade s požiadavkami na ekodizajn, keďže mnoho svetelných zdrojov, na ktoré sa vzťahuje táto výnimka podľa smernice RoHS, nebude od septembra 2021 spĺňať energetické požiadavky stanovené v nariadeniach o ekodizajne 2019/2020
                  11
                a 2019/2021
                  12
               .

               3.PRÁVNE PRVKY DELEGOVANÉHO AKTU

               V delegovanej smernici sa predlžuje platnosť výnimky uvedenej v bode 3 a) až c) prílohy III k smernici RoHS v súvislosti s používaním ortuti na špecifické účely.

               Komisia vo svojom posúdení, ktoré vykonala na základe podporných štúdií a konzultácií, dospela k záveru, že žiadosť o výnimku spĺňa aspoň jedno z kritérií stanovených v článku 5 ods. 1 písm. a) smernice RoHS, a tým je odôvodnené predĺženie platnosti výnimky: ortuť nemožno spoľahlivo nahradiť v kategóriách svetelných zdrojov, na ktoré sa vzťahuje táto výnimka.

               Stručne povedané, podmienky na udelenie výnimky sú splnené a platnosť výnimky uvedenej v bode 3 a) až c) sa má predĺžiť.

               Dátumy uplynutia platnosti výnimky sú stanovené v súlade s článkom 5 ods. 2 prvým pododsekom. V hodnotení sa dospelo k záveru, že stav vývoja náhrad odôvodňuje predĺženie platnosti na obdobie troch rokov. Neočakáva sa, že by to malo negatívny vplyv na inovácie.

               Právnym nástrojom je podľa smernice 2011/65/EÚ delegovaná smernica, ktorá spĺňa najmä príslušné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a uviesť ustanovenia upravujúce fungovanie vnútorného trhu v oblasti elektrických a elektronických zariadení do súladu s ustanoveniami a podmienkami smernice RoHS a v nej stanoveným postupom na prispôsobenie príloh III a IV vedeckému a technickému pokroku tým, že sa umožnia špecifické použitia látok, ktorých používanie je inak zakázané.

               Delegovaná smernica nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 12. 2021

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie ortuti v žiarivkách so studenou katódou a žiarivkách s externou elektródou na osobitné účely

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  13
               , a najmä na jej článok 5 ods. 1 písm. a),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky uvedené v prílohe II k danej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

               (2)Kategórie elektrických a elektronických zariadení, na ktoré sa vzťahuje smernica 2011/65/EÚ, sú uvedené v prílohe I k danej smernici.

               (3)Ortuť je obmedzovanou látkou uvedenou v prílohe II k smernici 2011/65/EÚ.

               (4)Komisia rozhodnutím 2010/571/EÚ
                  14
                okrem iného udelila výnimku na používanie ortuti v žiarivkách so studenou katódou a žiarivkách s externou elektródou (CCFL a EEFL) na osobitné účely (ďalej len „výnimka“), ktorá je teraz uvedená ako výnimka v bode 3 a), b) a c) v prílohe III k smernici 2011/65/EÚ. Platnosť výnimky mala uplynúť 21. júla 2016 v súlade s článkom 5 ods. 2 druhým pododsekom písm. a) uvedenej smernice.

               (5)Výnimka sa vzťahuje na heterogénnu skupinu svetelných zdrojov rôznych tvarov a technológií, ktoré slúžia na rôzne použitia a účely. Ortuť sa používa vo výbojkách, ktoré sú nevyhnutné na premenu elektrickej energie na svetlo.

               (6)Komisii bola 15. januára 2015 doručená žiadosť o predĺženie platnosti výnimky (ďalej len „žiadosť o predĺženie platnosti“). Žiadosť bola teda podaná v rámci lehoty stanovenej v článku 5 ods. 5 smernice 2011/65/EÚ, pričom v januári 2020 tí istí žiadatelia podali dodatočnú žiadosť o predĺženie platnosti. V súlade s článkom 5 ods. 5 smernice 2011/65/EÚ výnimka naďalej platí až do prijatia rozhodnutia týkajúceho sa žiadosti o jej predĺženie.

               (7)V hodnotení žiadosti o predĺženie platnosti, v ktorom sa zohľadnila dostupnosť náhrad a sociálno-ekonomický vplyv náhrady, sa dospelo k záveru, že nahradenie alebo eliminácia ortuti v rámci príslušných použití sú v súčasnosti z technického hľadiska neuskutočniteľné. V uvedenom hodnotení sa však sa poukázalo na to, že bezortuťové náhrady v podobe diód vyžarujúcich svetlo (LED) sú k dispozícii a používajú sa ako svetelné zdroje v nových zariadeniach uvádzaných na trh. Súčasťou hodnotenia boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnej webovej stránke.

               (8)Táto výnimka je v súlade s nariadením Európskeho parlamentu a Rady (ES) č. 1907/2006
                  15
               , a teda sa ňou neoslabuje ochrana životného prostredia a zdravia stanovená v uvedenom nariadení.

               (9)CCFL a EEFL boli v mnohých použitiach nahradené bezortuťovými náhradami, no pri niektorých použitiach sa stále vyžadujú takéto svetelné zdroje, aby sa zabezpečila ich funkčnosť a aby sa zabránilo predčasnému vzniku odpadu z elektrických a elektronických zariadení.

               (10)Preto je vhodné udeliť predĺženie platnosti výnimky na obdobie troch rokov v súlade s článkom 5 ods. 2 prvým pododsekom smernice 2011/65/EÚ len pre svetelné zdroje používané v elektrických a elektronických zariadeniach, ktoré boli uvedené na trh pred prijatím tejto smernice. V súlade s článkom 5 ods. 2 prvým pododsekom smernice 2011/65/EÚ je nepravdepodobné, že by trvanie výnimky malo nepriaznivý vplyv na inovácie.

               (11)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [posledného dňa šiesteho mesiaca odo dňa nadobudnutia účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.

               Tieto ustanovenia uplatňujú od [posledného dňa šiesteho mesiaca odo dňa nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 12. 2021

                     Za Komisiu

                     predsedníčka
                     Ursula VON DER LEYEN

                     (1)

                        Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).

                     (2)

                        Ú. v. EÚ L 396, 30.12.2006, s. 1.

                     (3)

                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/
                     3a_3b_3c_LE_RoHS_Exemption_Req__Final.pdf.

                     (5)

                        Záverečná správa o štúdii je k dispozícii na stránke:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konzultačné obdobie: od 21. augusta do 16. októbra 2015;
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                   (počnúc stranou 92).

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Zoznam požadovaných administratívnych krokov sa nachádza na
                  webovej stránke Komisie
                  . Aktuálny procedurálny stav každého návrhu delegovaného aktu sa dá zistiť v medziinštitucionálnom registri delegovaných aktov na stránke
                  https://webgate.ec.europa.eu/regdel/#/home
                  .

                     (11)

                        Nariadenie Komisie (EÚ) 2019/2020 z 1. októbra 2019, ktorým sa stanovujú požiadavky na ekodizajn svetelných zdrojov a samostatných ovládacích zariadení (Ú. v. EÚ L 315, 5.12.2019, s. 209 – 240).

                     (12)

                        Nariadenie Komisie (EÚ) 2019/2021 z 1. októbra 2019, ktorým sa stanovujú požiadavky na ekodizajn elektronických displejov (Ú. v. EÚ L 315, 5.12.2019, s. 241 – 266).

                     (13)

                        Ú. v. EÚ L 174, 1.7.2011, s. 88.

                     (14)

                        Rozhodnutie Komisie 2010/571/EÚ z 24. septembra 2010, ktorým sa na účely prispôsobenia vedecko-technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova, ortuti, kadmia, šesťmocného chrómu, polybromovaných bifenylov alebo polybromovaných difenyléterov (Ú. v. EÚ L 251, 25.9.2010, s. 28).

                     (15)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               V prílohe III k smernici 2011/65/EÚ sa záznamy 3, 3 a), 3 b) a 3 c) nahrádzajú takto:

                        Vyňatie

                        Rozsah a obdobie platnosti

                        „3

                        Ortuť v žiarivkách so studenou katódou a žiarivkách s externou elektródou (CCFL a EEFL) na osobitné účely, používaných v EEZ a uvedených na trh pred [Úrad pre publikácie: dátum uverejnenia delegovanej smernice v Úradnom vestníku EÚ], s obsahom najviac (na svetelný zdroj):

                        3 a)

                        pre krátke žiarivky (≤ 500 mm): 3,5 mg

                        Platí do [Úrad pre publikácie: 3 roky od uverejnenia delegovanej smernice v Úradnom vestníku EÚ]

                        3 b)

                        pre stredne dlhé žiarivky (> 500 mm a ≤ 1 500 mm): 5 mg

                        Platí do [Úrad pre publikácie: 3 roky od uverejnenia delegovanej smernice v Úradnom vestníku EÚ]

                        3 c)

                        pre dlhé žiarivky (> 1 500 mm): 13 mg

                        Platí do [Úrad pre publikácie: 3 roky od uverejnenia delegovanej smernice v Úradnom vestníku EÚ]“


title: DELEGOVANÁ SMERNICA KOMISIE (EÚ) / ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v jednopäticových (kompaktných) žiarivkách na všeobecné účely osvetlenia s výkonom < 30 W a so životnosťou najmenej 20 000 h

text:
                DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS“). Zmena sa týka výnimky pre špecifikované použitia, pri ktorých je ortuť prítomná v jednopäticových (kompaktných) žiarivkách na všeobecné účely osvetlenia s výkonom < 30 W a so životnosťou najmenej 20 000 h.

               Smernicou RoHS sa obmedzuje používanie určitých nebezpečných látok v elektrických a elektronických zariadeniach, ako sa stanovuje v článku 4. V súčasnosti je obmedzené používanie desiatich látok, ktoré sú uvedené v prílohe II k smernici: olovo, ortuť, kadmium, šesťmocný chróm, polybrómované bifenyly (PBB), polybrómované difenylétery (PBDE), bis(2-etylhexyl)-ftalát (DEHP), benzyl-butyl-ftalát (BBP), dibutyl-ftalát (DBP) a diizobutyl-ftalát (DIBP). V prílohách III a IV sa uvádzajú materiály a komponenty EEZ na špecifické používanie, na ktoré sa obmedzenia týkajúce sa látok stanovené v článku 4 ods. 1 nevzťahujú.

               V článku 5 smernice sa stanovuje, že prílohy III a IV sa prispôsobujú vedeckému a technickému pokroku, pričom súčasťou tohto prispôsobenia môže byť udeľovanie, predlžovanie alebo odnímanie výnimiek. Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006 (ďalej len „nariadenie REACH“)
                  2
                a pokiaľ je splnená ktorákoľvek z týchto podmienok: i) odstránenie alebo nahradenie látky zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; ii) nie je zabezpečená spoľahlivosť náhrad; iii) celkové negatívne vplyvy na životné prostredie, zdravie a bezpečnosť spotrebiteľov spôsobené nahradením látky pravdepodobne prevážia nad celkovými prínosmi nahradenia pre životné prostredie, zdravie a bezpečnosť spotrebiteľov.

               Rozhodnutia o výnimkách a trvaní ich platnosti okrem toho musia zohľadňovať dostupnosť náhrad a sociálno-ekonomický vplyv nahradenia. V rozhodnutiach o trvaní platnosti výnimiek sa musí prihliadať na ich prípadný vplyv na inovácie. Ak je to vhodné, celkový vplyv výnimky sa musí posudzovať na báze životného cyklu.

               V článku 5 ods. 1 sa takisto stanovuje, že na zaradenie materiálov a komponentov EEZ na špecifické používanie do zoznamov v prílohách III a IV alebo na ich prípadné vypustenie z týchto zoznamov musí Komisia prijať jednotlivé delegované akty. V článku 5 ods. 3 a prílohe V sa opisuje postup predkladania žiadostí týkajúcich sa výnimiek.

               2.KONZULTÁCIE PRED PRIJATÍM AKTU

               Komisia dostáva
                  3
                od hospodárskych subjektov žiadosti o udelenie alebo predĺženie platnosti výnimiek podľa článku 5 ods. 3 a prílohy V k smernici RoHS.

               Súčasná výnimka 1 g) v prílohe III umožňuje používanie ortuti v jednopäticových (kompaktných) žiarivkách, pri ktorých nie sú presiahnuté tieto hodnoty (na výbojový zdroj):

               1 g) na všeobecné účely osvetlenia s výkonom < 30 W a so životnosťou najmenej 20 000 h: 3,5 mg.

               Komisii bola 28. júna 2016 doručená jedna žiadosť o predĺženie platnosti tejto výnimky a ten istý žiadateľ obnovil túto žiadosť 17. januára 2020, pričom poskytol dodatočné informácie. Žiadateľ v podstate tvrdil, že náhrady bez obsahu ortuti nie sú dostupné
                  4
               . V súlade s požiadavkami smernice RoHS (článok 5 ods. 5 druhý pododsek) zostáva výnimka v platnosti, až kým Komisia neprijme rozhodnutie týkajúce sa žiadosti o predĺženie jej platnosti.

               S cieľom zhodnotiť žiadosť o predĺženie platnosti tejto výnimky začala Komisia v júni 2017 štúdiu
                  5
               , ktorá bola dokončená v roku 2018 a v rámci ktorej sa malo vykonať požadované technické a vedecké posúdenie, pričom jej súčasťou boli osemtýždňové online konzultácie so zainteresovanými stranami. Počas konzultácií bol doručený jeden príspevok, po ktorom nasledovala komunikácia zachytená v správe o štúdii. Štúdia obsahovala rozsiahle informácie o dostupnosti náhrad vrátane odhadov na rok 2020.

               Počas stretnutia expertov 29. októbra 2018 Komisia konzultovala s expertnou skupinou členských štátov pre delegované akty podľa smernice RoHS a získala ich názory na navrhovaný postup. Vykonala všetky potrebné procesné kroky týkajúce sa výnimiek z obmedzenia používania látok podľa článku 5 ods. 3 až 7
                  6
               . Všetky činnosti boli oznámené Rade aj Európskemu parlamentu.

               V podpornej štúdii sa poukázalo na tieto skutočnosti:

               ·pre kategórie svetelných zdrojov, na ktoré sa vzťahuje táto výnimka, sú ako spoľahlivé bezortuťové alternatívy k dispozícii svetelné emisné diódy (LED),

               ·z údajov vyplýva, že pokiaľ ide o vplyv na životné prostredie, zdravie a bezpečnosť spotrebiteľov, nahradením by sa zabránilo tomu, aby sa na trh uvádzala ortuť prítomná pri predmetných použitiach, a zároveň by sa znížila spotreba energie na osvetlenie,

               ·pokiaľ ide o sociálno-ekonomické vplyvy nahradenia, očakáva sa, že odhadované náklady budú iba predsunuté oproti nákladom očakávaným v dôsledku už prebiehajúceho prirodzeného postupného vyraďovania, a teda že nebudú vnímané ako dodatočné náklady spôsobené núteným vyradením.

               Vedecké a technické posúdenia vrátane konzultácií so zainteresovanými stranami teda podrobne ukázali, že nie je splnené žiadne z kritérií na udelenie výnimky v súvislosti s výnimkou 1 g).

               V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, ktoré slúžilo na získanie spätnej väzby verejnosti. Počas konzultácií o návrhu aktu bolo doručených 13 príspevkov od občanov. Vznesené otázky sa posúdili a zmena návrhu sa nepovažovala za potrebnú.

               3.PRÁVNE PRVKY DELEGOVANÉHO AKTU

               Delegovanou smernicou sa odníma výnimka 1 g) uvedená v prílohe III k smernici 2011/65/EÚ v súvislosti s používaním ortuti na špecifické účely.

               Komisia vo svojom posúdení žiadosti o výnimku na základe podporných štúdií a konzultácií dospela k záveru, že žiadosť o výnimku nespĺňa žiadne z kritérií stanovených v článku 5 ods. 1 písm. a), ktoré odôvodňujú ďalšie predĺženie platnosti výnimky. Nahradenie ortuti v kategóriách svetelných zdrojov, na ktoré sa vzťahuje táto výnimka, spoľahlivými náhradami je vedecky a technicky uskutočniteľné a sú dôkazy o tom, že celkový vplyv nahradenia z hľadiska životného prostredia, zdravia a bezpečnosti spotrebiteľov vo veľkej miere prevažuje nad akýmikoľvek negatívnymi vplyvmi.

               Podmienky na udelenie výnimky už teda nie sú splnené a výnimku 1 g) treba v súlade s článkom 5 ods. 1 písm. b) vypustiť.

               Dátum uplynutia platnosti tejto výnimky sa stanoví v súlade s článkom 5 ods. 6 smernice RoHS, podľa ktorého v prípade odňatia výnimky jej platnosť uplynie najskôr 12 mesiacov a najneskôr 18 mesiacov po dátume prijatia príslušného rozhodnutia.

               Pri stanovení dátumu uplynutia platnosti je potrebné vziať do úvahy, že určitá malá časť typov svetelných zdrojov
                  7
               , na ktoré sa vzťahuje táto výnimka, podlieha kritériám stanoveným v prílohe II k nariadeniu Komisie (EÚ) 2019/2020, ktorým sa stanovujú požiadavky na ekodizajn svetelných zdrojov a samostatných ovládacích zariadení, ktoré sa uplatňujú od 1. septembra 2021. Keďže príslušné svetelné zdroje budú musieť tieto požiadavky splniť, nebudú sa po uvedenom dátume uvádzať na trh. To je v súlade aj s posúdením Komisie podľa smernice RoHS, a to vrátane sociálno-ekonomickej analýzy, v ktorom sa dospelo k záveru, že už sú široko dostupné dostatočne spoľahlivé bezortuťové náhrady typov svetelných zdrojov, na ktoré sa vzťahuje výnimka, a že nahradenie ortuti v týchto svetelných zdrojoch je vedecky a technicky uskutočniteľné. Pokiaľ však ide o celú položku v smernici RoHS týkajúcu sa predmetnej výnimky, treba vziať do úvahy, že na prevažnú väčšinu svetelných zdrojov, na ktoré sa táto výnimka vzťahuje, konkrétne na kompaktné žiarivky bez integrovaného ovládacieho zariadenia, sa kritériá podľa uvedeného nariadenia o ekodizajne nevzťahujú. Vzhľadom na osobitnú situáciu, v ktorej sa nachádza táto prevažujúca časť svetelných zdrojov, na ktoré sa vzťahuje predmetná výnimka, teda treba stanoviť maximálne možné obdobie platnosti 18 mesiacov na ukončenie po prijatí rozhodnutia, keďže sa musia zohľadniť okolnosti týkajúce sa týchto svetelných zdrojov a treba predísť tomu, aby účastníkom trhu v súvislosti s nahradením nevznikli zbytočne vysoké sociálno-ekonomické náklady, najmä v prípade svetelných zdrojov, ktoré si vyžadujú zložitejšiu náhradu.

               Právnym nástrojom je delegovaná smernica, čo je v súlade so splnomocňujúcim právnym aktom, teda smernicou 2011/65/EÚ, najmä s delegovaním právomoci stanoveným v jej článku 5 ods. 1 a článku 20.

               Cieľom delegovanej smernice je prispieť k ochrane ľudského zdravia a životného prostredia a zosúladiť ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS a v nej stanoveným postupom na prispôsobenie príloh III a IV vedeckému a technickému pokroku odníme výnimka udelená na špecifické použitia látok, ktorých používanie je inak zakázané.

               Delegovaná smernica nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 12. 2021

               ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v jednopäticových (kompaktných) žiarivkách na všeobecné účely osvetlenia s výkonom < 30 W a so životnosťou najmenej 20 000 h

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  8
               , a najmä na jej článok 5 ods. 1 písm. b),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky vymenované v prílohe II k uvedenej smernici. Toto obmedzenie sa nevzťahuje na určité vyňaté použitia vymenované v prílohe III k smernici.

               (2)Kategórie elektrických a elektronických zariadení, na ktoré sa smernica 2011/65/EÚ vzťahuje, sú vymenované v prílohe I k uvedenej smernici.

               (3)Ortuť je obmedzovanou látkou uvedenou v prílohe II k smernici 2011/65/EÚ.

               (4)Delegovanou smernicou 2014/14/EÚ
                  9
                Komisia udelila výnimku na používanie ortuti v maximálnom množstve 3,5 mg na jednu žiarivku v jednopäticových (kompaktných) žiarivkách na všeobecné účely osvetlenia s výkonom < 30 W a so životnosťou najmenej 20 000 h (ďalej len „výnimka“), ktorá je v súčasnosti v prílohe III k smernici 2011/65/EÚ uvedená ako výnimka 1 g). Platnosť výnimky mala v súlade s prílohou III k smernici 2014/14/EÚ uplynúť 31. decembra 2017.

               (5)Ortuť sa v jednopäticových (kompaktných) žiarivkách používa na vytváranie ultrafialového svetla, ktoré sa potom vo fluorescenčnom povlaku na banke žiarivky premieňa na viditeľné svetlo.

               (6)Komisii bola 28. júna 2016, teda v rámci lehoty stanovenej v článku 5 ods. 5 smernice 2011/65/EÚ, doručená žiadosť o predĺženie platnosti výnimky (ďalej len „žiadosť o predĺženie platnosti“), ktorá bola aktualizovaná obnovenou žiadosťou 17. januára 2020. V súlade s článkom 5 ods. 5 smernice 2011/65/EÚ výnimka platí až do prijatia rozhodnutia týkajúceho sa žiadosti o predĺženie jej platnosti.

               (7)V hodnotení žiadosti o predĺženie platnosti výnimky, v ktorom sa zohľadnili dostupnosť náhrad a sociálno-ekonomický vplyv nahradenia, sa dospelo k záveru, že sú dostupné dostatočne spoľahlivé bezortuťové náhrady typov svetelných zdrojov, na ktoré sa vzťahuje výnimka, a že nahradenie je vedecky a technicky uskutočniteľné. Okrem toho sa v uvedenom hodnotení dospelo k záveru, že prínosy nahradenia jasne prevážia nad akýmkoľvek negatívnym vplyvom. Súčasťou hodnotenia boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnej webovej stránke.

               (8)Keďže podmienky stanovené v článku 5 ods. 1 písm. a) smernice 2011/65/EÚ už nie sú splnené, výnimka by sa mala odňať.

               (9)Dátum uplynutia platnosti tejto výnimky by sa mal stanoviť v súlade s článkom 5 ods. 6 smernice 2011/65/EÚ. Na malú časť typov svetelných zdrojov
                  10
               , ktoré sú predmetom tejto výnimky, sa síce vzťahujú kritériá ekodizajnu stanovené v prílohe II k nariadeniu Komisie (EÚ) 2019/2020
                  11
               , ktoré sa uplatňujú od 1. septembra 2021, a preto sa už nebudú uvádzať na trh, no prevažná väčšina svetelných zdrojov, na ktoré sa vzťahuje súčasná výnimka, nie je ovplyvnená kritériami podľa uvedeného nariadenia o ekodizajne. Preto by sa mal vzhľadom na celú položku týkajúcu sa výnimky stanoviť najneskorší možný dátum uplynutia platnosti 18 mesiacov po prijatí rozhodnutia, aby účastníkom trhu nevznikli zbytočne vysoké sociálno-ekonomické náklady priamo súvisiace s nahradením tejto kategórie.

               (10)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty najneskôr do [posledného dňa šiesteho mesiaca odo dňa nadobudnutia účinnosti tejto smernice] prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.

               Tieto ustanovenia musia uplatňovať od [posledného dňa šiesteho mesiaca odo dňa nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 12. 2021

                     Za Komisiu

                     predsedníčka
                     Ursula VON DER LEYEN

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        K dispozícii na:
                  http://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  .

                     (5)

                        Záverečná správa o štúdii:
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  .

                     (6)

                        Zoznam požadovaných administratívnych krokov sa nachádza na
                  webovej stránke Komisie
                  . Aktuálny procedurálny stav jednotlivých návrhov delegovaných aktov možno zistiť v Medziinštitucionálnom registri delegovaných aktov na stránke
                  https://webgate.ec.europa.eu/regdel/#/home
                  .

                     (7)

                        Výrobky v rozsahu pôsobnosti upravuje aj nariadenie Komisie (EÚ) 2019/2020 z 1. októbra 2019, ktorým sa stanovujú požiadavky na ekodizajn svetelných zdrojov a samostatných ovládacích zariadení, ktoré sa uplatňuje od 1. septembra 2021. Na rozdiel od smernice 2011/65/EÚ právne predpisy o ekodizajne neobmedzujú používanie látok vo výrobkoch, ale stanovujú požiadavky na energetickú účinnosť, ktoré musia výrobky dodržať, aby sa mohli uviesť na trh. Kompaktné žiarivky s integrovaným ovládacím zariadením sa z dôvodu nesúladu s týmito požiadavkami na energetickú účinnosť od 1. septembra 2021 de facto nebudú uvádzať na trh. V nariadení Komisie (EÚ) 2019/2020 sa obsah ortuti síce uvádza ako významný environmentálny aspekt v životnom cykle svetelného zdroja, no uznáva sa, že používanie nebezpečných látok vrátane ortuti v svetelných zdrojoch sa riadi smernicou 2011/65/EÚ.

                     (8)

                        Ú. v. EÚ L 174, 1.7.2011, s. 88.

                     (9)

                        Delegovaná smernica Komisie 2014/14/EÚ z 18. októbra 2013, ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre ortuť v množstve 3,5 mg na jednu žiarivku v jednopäticových kompaktných žiarivkách na všeobecné účely osvetlenia s výkonom < 30 W a so životnosťou najmenej 20 000 h (Ú. v. EÚ L 4, 9.1.2014, s. 71).

                     (10)

                        Na kompaktné žiarivky s integrovaným ovládacím zariadením sa od 1. septembra 2021 vzťahuje položka Iné svetelné zdroje v rozsahu pôsobnosti neuvedené vyššie v tabuľke 1 prílohy II k nariadeniu Komisie (EÚ) 2019/2020.

                     (11)

                        Ako sa uvádza v odôvodneniach 9 a 10 nariadenia Komisie (EÚ) 2019/2020, v uvedenom nariadení sa nestanovujú žiadne špecifické požiadavky na ekodizajn týkajúce sa obsahu ortuti.

    ---documentbreak---

               PRÍLOHA

               V prílohe III k smernici 2011/65/EÚ sa položka 1 g) nahrádza takto:

                        Vyňatie

                        Rozsah a obdobie platnosti

                        „1 g)

                        na všeobecné účely osvetlenia s výkonom < 30 W a so životnosťou najmenej 20 000 h: 3,5 mg

                        Platí do [Úrad pre publikácie: 18 mesiacov po uverejnení delegovanej smernice v Úradnom vestníku]“


title: DELEGOVANÁ SMERNICA KOMISIE (EÚ) / ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v iných výbojkách na osobitné účely

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS“). Zmena sa týka výnimky, v súčasnosti 4 f), pre špecifikované použitia, pri ktorých je ortuť prítomná v iných výbojkách na osobitné účely.

               Smernicou RoHS sa obmedzuje používanie určitých nebezpečných látok v elektrických a elektronických zariadeniach, ako sa stanovuje v článku 4. V súčasnosti je obmedzené používanie desiatich látok, ktoré sú uvedené v prílohe II k smernici RoHS: olovo, ortuť, kadmium, šesťmocný chróm, polybrómované bifenyly (PBB), polybrómované difenylétery (PBDE), bis(2-etylhexyl)-ftalát (DEHP), benzyl-butyl-ftalát (BBP), dibutyl-ftalát (DBP) a diizobutyl-ftalát (DIBP). V prílohách III a IV sa uvádzajú materiály a komponenty EEZ na špecifické používanie, na ktoré sa obmedzenia týkajúce sa látok stanovené v článku 4 ods. 1 nevzťahujú.

               V článku 5 smernice sa stanovuje, že prílohy III a IV sa prispôsobujú vedeckému a technickému pokroku, pričom súčasťou tohto prispôsobenia môže byť udeľovanie, predlžovanie platnosti alebo odnímanie výnimiek. Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006 (ďalej len „nariadenie REACH“)
                  2
                a pokiaľ je splnená ktorákoľvek z týchto podmienok: i) odstránenie alebo nahradenie látky zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; ii) nie je zabezpečená spoľahlivosť náhrad; iii) celkové negatívne vplyvy na životné prostredie, zdravie a bezpečnosť spotrebiteľov spôsobené nahradením látky pravdepodobne prevážia nad celkovými prínosmi, ktoré z daného nahradenia vyplývajú pre životné prostredie, zdravie a bezpečnosť spotrebiteľov.

               Rozhodnutia o výnimkách a trvaní ich platnosti okrem toho musia zohľadňovať dostupnosť náhrad a sociálno-ekonomický vplyv nahradenia. V rozhodnutiach o trvaní platnosti výnimiek sa musí prihliadať na ich prípadný vplyv na inovácie. Ak je to vhodné, celkový vplyv výnimky sa musí posudzovať na báze životného cyklu.

               V článku 5 ods. 1 písm. a) sa okrem toho stanovuje, že na účely zaradenia materiálov a komponentov EEZ na špecifické používanie do zoznamov v prílohách III a IV musí Komisia prijať jednotlivé delegované akty. V článku 5 ods. 3 a prílohe V sa opisuje postup predkladania žiadostí týkajúcich sa výnimiek.

               2.KONZULTÁCIE PRED PRIJATÍM AKTU

               Komisia dostala od hospodárskych subjektov žiadosti
                  3
                o udelenie alebo predĺženie platnosti výnimiek podľa článku 5 ods. 3 a prílohy V k smernici RoHS.

               Súčasná výnimka 4 f) uvedená v prílohe III umožňuje používanie ortuti v iných výbojkách na osobitné účely, ktoré nie sú konkrétne uvedené v tejto prílohe.

               V januári 2015 boli Komisii doručené tri žiadosti o predĺženie platnosti tejto výnimky. Jeden žiadateľ tvrdil, že nahradenie ortuti vo svetelných zdrojoch, na ktoré sa vzťahuje táto výnimka, je z vedeckého a technického hľadiska neuskutočniteľné
                  4
               , zatiaľ čo ďalší dvaja žiadatelia z rovnakých dôvodov vedeckej a technickej neuskutočniteľnosti zamerali svoje žiadosti na špecifické použitia, ako sú vysokotlakové výbojky
                  5
                a svetelné zdroje používané na liečenie/polymerizáciu a dezinfekciu
                  6
               . V súlade s požiadavkami smernice RoHS (článok 5 ods. 5 druhý pododsek) zostáva výnimka v platnosti, až kým Komisia neprijme rozhodnutie týkajúce sa žiadosti o predĺženie jej platnosti.

               S cieľom zhodnotiť žiadosť o predĺženie platnosti tejto výnimky začala Komisia v júni 2015 štúdiu
                  7
               , ktorá bola dokončená v roku 2016 a v rámci ktorej sa malo vykonať požadované technické a vedecké posúdenie, pričom jej súčasťou boli osemtýždňové online konzultácie so zainteresovanými stranami
                  8
               . V nadväznosti na štúdiu, v ktorej sa posudzovali rozsiahle technické a vedecké údaje a prijaté príspevky, ako sa uvádza v správe o štúdii, Komisia v roku 2019
                  9
                aktualizovala štúdiu z roku 2016 zameranú na sociálno-ekonomické posúdenie a dostupnosť náhrad s ohľadom na túto a ďalšie výnimky. Záverečná správa o štúdii bola uverejnená
                  10
                a oznámená zainteresovaným stranám.

               Počas stretnutí expertov 1. septembra 2016, 29. októbra 2018 a 21. októbra 2019 Komisia konzultovala s expertnou skupinou členských štátov pre delegované akty podľa smernice RoHS, aby získala ich názory na návrhy v súlade so závermi hodnotení. Vykonala všetky potrebné procesné kroky týkajúce sa výnimiek z obmedzenia používania látky podľa článku 5 ods. 3 až 7 smernice RoHS
                  11
               . Všetky činnosti boli oznámené Rade aj Európskemu parlamentu.

               V podpornej štúdii sa poukázalo na tieto skutočnosti:

               ·Výnimka sa vzťahuje na širokú škálu použití, ako sú viaceré typy ultrafialových lámp (napr. svetelné zdroje používané na liečenie, svetelné zdroje používané vo fotochémii, pri vývoji polymérov), svetelných zdrojov do projektorov, svetelných zdrojov používaných v záhradníctve atď.

               ·Na systémovej úrovni sú k dispozícii bezortuťové náhrady [na použitie v nových svietidlách so svetelnými emisnými diódami (LED)], ale takéto náhrady majú rôzne obmedzenia a nemožno ich použiť v mnohých typoch existujúcich výbojok na osobitné účely (náhrada komponentov).

               ·V súčasnosti je nahradenie ortuti v príslušných použitiach technicky neuskutočniteľné a platnosť súčasnej výnimky by sa mala predĺžiť. Ak je to však možné, použitia by sa mali bližšie špecifikovať. V prípade časti výnimky je už teraz možné bližšie špecifikovať použitia, pri ktorých ortuť nie je možné nahradiť. Na ne by sa mala uplatňovať maximálna dĺžka platnosti výnimky. Predchádzajúca formulácia výnimky „v iných výbojkách na osobitné účely, ktoré nie sú konkrétne uvedené“ je stále potrebná pre použitia, na ktoré sa nevzťahuje osobitná formulácia, ale vzhľadom na vyhliadky na obmedzenie výnimky v budúcnosti by sa mala predĺžiť na obdobie kratšie ako maximum piatich rokov.

               ·Na záver možno konštatovať, že vo vedeckých a technických posúdeniach vrátane konzultácií so zainteresovanými stranami bolo podrobne uvedené, že kritériá na udelenie výnimky sú v súvislosti s preformulovanou výnimkou 4 f) naďalej splnené, keďže spoľahlivé náhrady zatiaľ nie sú k dispozícii. Výsledky hodnotenia takisto ukázali, že v súlade s článkom 5 smernice 2011/65/EÚ by sa predĺžením platnosti tejto výnimky neoslabila úroveň ochrany životného prostredia a zdravia stanovená v nariadení REACH.

               V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, ktoré slúžilo na získanie spätnej väzby verejnosti. Počas konzultácií o návrhu aktu bolo doručených 36 príspevkov. Vznesené otázky sa posúdili a návrh aktu bol následne zmenený.

               3.PRÁVNE PRVKY DELEGOVANÉHO AKTU

               Delegovanou smernicou sa predlžuje platnosť výnimky 4 f) uvedenej v prílohe III k smernici 2011/65/EÚ v súvislosti s používaním ortuti na špecifikované použitia.

               Komisia vo svojom posúdení na základe podporných štúdií a konzultácií dospela k záveru, že žiadosť o výnimku spĺňa minimálne jedno z kritérií stanovených v článku 5 ods. 1 písm. a) smernice RoHS, ktoré odôvodňuje predĺženie platnosti výnimky: ortuť nemožno spoľahlivo nahradiť v kategóriách svetelných zdrojov, na ktoré sa vzťahuje táto výnimka.

               Stručne povedané, podmienky na udelenie výnimky sú splnené a platnosť výnimky 4 f) sa má predĺžiť. V posúdení sa dospelo k záveru, že s cieľom obmedziť výnimku vzhľadom na vyhliadky súvisiace s nahradením, by sa platnosť časti súčasnej výnimky so širším rozsahom mala predĺžiť na kratšie obdobie troch rokov [položka I výnimky 4 f)]. Ak je to možné, rozsah danej výnimky by sa mal tiež zúžiť na špecifikované použitia takto:

               ·4 f) II: ortuť vo vysokotlakových ortuťových výbojkách používaných v projektoroch, kde sa vyžaduje výstup ≥ 2 000 ANSI lúmenov,

               ·4 f) III: ortuť vo vysokotlakových sodíkových výbojkách používaných na osvetlenie v záhradníctve,

               ·4 f) IV: ortuť vo svetelných zdrojoch vyžarujúcich svetlo v ultrafialovom spektre.

               Takéto zúženie rozsahu danej výnimky je v súlade s prístupom vyjadreným v odôvodnení 19 smernice RoHS, že výnimky by mali byť obmedzené svojím rozsahom a trvaním, aby sa dosiahlo postupné vyraďovanie nebezpečných látok v elektrických a elektronických zariadeniach. V prípade potreby by sa zoznam špecifických používaní mal v budúcnosti ďalej upraviť.

               Dátumy uplynutia platnosti tejto výnimky sú stanovené v súlade s článkom 5 ods. 2 prvým pododsekom. Ako vyplýva z hodnotenia, stav vývoja náhrad odôvodňuje predĺženie platnosti tejto výnimky na maximálne obdobie platnosti päť rokov pre špecifické použitia. V prípade položky I výnimky 4 f) so širším rozsahom pre „iné výbojky na osobitné účely, ktoré nie sú konkrétne uvedené“, by sa obdobie platnosti malo stanoviť na tri roky. Obdobia platnosti výnimky by nemali mať nepriaznivý vplyv na inovácie.

               Právnym nástrojom je podľa smernice 2011/65/EÚ delegovaná smernica, ktorá spĺňa najmä požiadavky stanovené v článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a zosúladiť ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS a postupom na prispôsobenie príloh III a IV vedeckému a technickému pokroku umožní špecifické používanie látok, ktorých používanie je inak zakázané.

               Delegovaná smernica nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 12. 2021

               ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v iných výbojkách na osobitné účely

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  12
               , a najmä na jej článok 5 ods. 1 písm. a),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky vymenované v prílohe II k uvedenej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

               (2)Kategórie elektrických a elektronických zariadení, na ktoré sa smernica 2011/65/EÚ vzťahuje, sú vymenované v prílohe I k uvedenej smernici.

               (3)Ortuť je obmedzovanou látkou uvedenou v prílohe II k smernici 2011/65/EÚ.

               (4)Rozhodnutím 2010/571/EÚ
                  13
                Komisia okrem iného udelila výnimku na používanie ortuti v iných výbojkách na osobitné účely, ktoré nie sú konkrétne uvedené (ďalej len „výnimka“), ktorá sa teraz uvádza ako výnimka 4 f) v prílohe III k smernici 2011/65/EÚ. Platnosť výnimky mala uplynúť 21. júla 2016 v súlade s článkom 5 ods. 2 druhým pododsekom písm. a) uvedenej smernice.

               (5)Funkcia ortuti v plynových výbojkách na osobitné účely súvisí s procesom výroby svetla slúžiacim na premenu elektriny na svetlo.

               (6)Komisii bolo 15. januára 2015, teda v rámci lehoty stanovenej v článku 5 ods. 5 smernice 2011/65/EÚ, doručených niekoľko žiadostí o predĺženie platnosti výnimky (ďalej len „žiadosti o predĺženie platnosti“). V súlade s článkom 5 ods. 5 smernice 2011/65/EÚ výnimka platí až do prijatia rozhodnutia týkajúceho sa žiadostí o predĺženie jej platnosti.

               (7)V hodnotení žiadostí o predĺženie platnosti, v ktorom sa zohľadnili dostupnosť náhrad a sociálno-ekonomický vplyv nahradenia, sa dospelo k záveru, že nahradenie alebo odstránenie ortuti v použitiach, na ktoré sa vzťahuje výnimka, je v súčasnosti technicky neuskutočniteľné. Vzhľadom na vyhliadky na nahradenie, v dôsledku ktorého by došlo k obmedzeniu výnimky v budúcnosti, je však vhodné udeliť predĺženie platnosti výnimky iba na obdobie troch rokov. V hodnotení sa takisto dospelo k záveru, že je možné bližšie vymedziť použitia, ktoré spĺňajú podmienky na predĺženie platnosti výnimky podľa kritérií stanovených v článku 5 ods. 1 písm. a) smernice 2011/65/EÚ z dôvodu ich špecifickej oblasti funkčnosti a použitia, konkrétne vysokotlakové ortuťové výbojky používané v projektoroch, na osvetlenie v záhradníctve a na vyžarovanie svetla v ultrafialovom spektre. V prípade týchto špecifických použití by sa platnosť výnimky mala predĺžiť na maximálne obdobie päť rokov. Súčasťou hodnotenia boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnom webovom sídle.

               (8)Toto predĺženie platnosti výnimky je v súlade s nariadením Európskeho parlamentu a Rady (ES) č. 1907/2006
                  14
               , a teda sa ním neoslabuje ochrana životného prostredia a zdravia stanovená v uvedenom nariadení.

               (9)Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo nepriaznivý vplyv na inovácie.

               (10)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               (1)Členské štáty najneskôr do [posledného dňa šiesteho mesiaca odo dňa nadobudnutia účinnosti tejto smernice] prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.

               Tieto ustanovenia musia uplatňovať od [posledného dňa šiesteho mesiaca odo dňa nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               (2)Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 12. 2021

                     Za Komisiu

                     predsedníčka
                     Ursula VON DER LEYEN

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Lighting_Europe /4f_LE_RoHS_Exemption_Req_Final.pdf

                     (5)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/Vske/4f_201412-09_RoHS_Application_VskE.pdf
                  .

                     (6)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_f_/VDMA/4f_VDM A_excempt_req_4f_RoHS_16Jan14.pdf
                  .

                     (7)

                        Záverečná správa o štúdii:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (8)

                        Konzultačné obdobie: od 21. augusta 2015 do 16. októbra 2015,
                  https://rohs.exemptions.oeko.info
                  .

                     (9)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (10)

                     https://ec.europa.eu/environment/waste/rohs_eee/studies_rohs1_en.htm
                     .

                     (11)

                        Zoznam požadovaných administratívnych krokov sa nachádza na
                  webovom sídle Komisie
                  . Aktuálny procedurálny stav jednotlivých návrhov delegovaných aktov možno zistiť v Medziinštitucionálnom registri delegovaných aktov na webovom sídle
                  https://webgate.ec.europa.eu/regdel/#/home
                  .

                     (12)

                        Ú. v. EÚ L 174, 1.7.2011, s. 88.

                     (13)

                        Rozhodnutie Komisie 2010/571/EÚ z 24. septembra 2010, ktorým sa na účely prispôsobenia vedecko-technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova, ortuti, kadmia, šesťmocného chrómu, polybromovaných bifenylov alebo polybromovaných difenyléterov (Ú. v. EÚ L 251, 25.9.2010, s. 28).

                     (14)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               V prílohe III k smernici 2011/65/EÚ sa položka 4 f) nahrádza takto:

                        Vyňatie

                        Rozsah a obdobie platnosti

                        „4 f) I

                        Ortuť v iných výbojkách na osobitné účely, ktoré nie sú konkrétne uvedené v tejto prílohe

                        Platí do [Úrad pre publikácie: 3 roky po uverejnení delegovanej smernice v úradnom vestníku]

                        4 f) II

                        ortuť vo vysokotlakových ortuťových výbojkách používaných v projektoroch, kde sa vyžaduje výkon ≥ 2 000 ANSI lúmenov

                        Platí do [Úrad pre publikácie: 5 rokov po uverejnení delegovanej smernice v úradnom vestníku]

                        4 f) III

                        ortuť vo vysokotlakových sodíkových výbojkách používaných na osvetlenie v záhradníctve

                        Platí do [Úrad pre publikácie: 5 rokov po uverejnení delegovanej smernice v úradnom vestníku]

                        4 f) IV

                        ortuť vo svetelných zdrojoch vyžarujúcich svetlo v ultrafialovom spektre

                        Platí do [Úrad pre publikácie: 5 rokov po uverejnení delegovanej smernice v úradnom vestníku]“


title: DELEGOVANÁ SMERNICA KOMISIE (EÚ) / ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v jednopäticových (kompaktných) žiarivkách na osobitné účely

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS“). Zmena sa týka výnimky pre špecifikované použitia, pri ktorých je ortuť prítomná v jednopäticových (kompaktných) žiarivkách na osobitné účely.

               Smernicou RoHS sa obmedzuje používanie určitých nebezpečných látok v elektrických a elektronických zariadeniach, ako sa stanovuje v článku 4. V súčasnosti je obmedzené používanie desiatich látok, ktoré sú uvedené v prílohe II k smernici: olovo, ortuť, kadmium, šesťmocný chróm, polybrómované bifenyly (PBB), polybrómované difenylétery (PBDE), bis(2-etylhexyl)-ftalát (DEHP), benzyl-butyl-ftalát (BBP), dibutyl-ftalát (DBP) a diizobutyl-ftalát (DIBP). V prílohách III a IV sa uvádzajú materiály a komponenty EEZ na špecifické používanie, na ktoré sa obmedzenia týkajúce sa látok stanovené v článku 4 ods. 1 nevzťahujú.

               V článku 5 smernice sa stanovuje, že prílohy III a IV sa prispôsobujú vedeckému a technickému pokroku, pričom súčasťou tohto prispôsobenia môže byť udeľovanie, predlžovanie platnosti a odnímanie výnimiek.

               Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006 (ďalej len „nariadenie REACH“)
                  2
                a pokiaľ je splnená ktorákoľvek z týchto podmienok: i) odstránenie alebo nahradenie látky zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné; ii) nie je zabezpečená spoľahlivosť náhrad; iii) celkové negatívne vplyvy na životné prostredie, zdravie a bezpečnosť spotrebiteľov spôsobené nahradením látky pravdepodobne prevážia nad celkovými prínosmi, ktoré z daného nahradenia vyplývajú pre životné prostredie, zdravie a bezpečnosť spotrebiteľov.

               Rozhodnutia o výnimkách a trvaní ich platnosti okrem toho musia zohľadňovať dostupnosť náhrad a sociálno-ekonomický vplyv nahradenia. V rozhodnutiach o trvaní platnosti výnimiek sa musí prihliadať aj na ich prípadný vplyv na inovácie. Ak je to vhodné, celkový vplyv výnimky sa musí posudzovať na báze životného cyklu.

               V článku 5 ods. 1 písm. a) sa takisto stanovuje, že na zaradenie materiálov a komponentov EEZ na špecifické používanie do zoznamov v prílohách III a IV musí Komisia prijať jednotlivé delegované akty. V článku 5 ods. 3 a prílohe V sa opisuje postup predkladania žiadostí týkajúcich sa výnimiek.

               2.KONZULTÁCIE PRED PRIJATÍM AKTU

               Komisia dostala
                  3
                od hospodárskych subjektov žiadosti o udelenie alebo predĺženie platnosti výnimiek podľa článku 5 ods. 3 a prílohy V k smernici RoHS.

               V súčasnej výnimke 1 f) v prílohe III sa povoľuje používanie ortuti v jednopäticových (kompaktných) žiarivkách s obsahom najviac (na výbojový zdroj): na osobitné účely: 5 mg.

               V decembri 2014 a januári 2015 boli Komisii doručené dve žiadosti o predĺženie platnosti tejto výnimky. Jedna zo žiadostí bola obnovená v januári 2020, pričom do položiek boli doplnené dodatočné informácie. Žiadatelia v podstate tvrdili, že náhrady pre použitia, na ktoré sa vzťahuje táto výnimka, nie sú k dispozícii, a vysvetlili, že ďalšie zníženie prahovej hodnoty obsahu ortuti uvedenej v tejto výnimke nie je uskutočniteľné
                  4
               . V súlade s požiadavkami smernice RoHS (článok 5 ods. 5 druhý pododsek) zostáva výnimka v platnosti, až kým Komisia neprijme rozhodnutie týkajúce sa žiadosti o predĺženie jej platnosti.

               S cieľom zhodnotiť žiadosti o predĺženie platnosti tejto výnimky začala Komisia v júni 2015 štúdiu
                  5
               , ktorá bola dokončená v roku 2016 a v rámci ktorej sa malo vykonať požadované technické a vedecké posúdenie, pričom jej súčasťou boli osemtýždňové online konzultácie so zainteresovanými stranami
                  6
               . V nadväznosti na túto štúdiu, v ktorej sa posudzovali rozsiahle technické a vedecké údaje a prijaté príspevky, ako sa uvádza v správe o štúdii, Komisia uskutočnila dve doplňujúce štúdie/aktualizácie vrátane zapojenia zainteresovaných strán. Štúdia uverejnená v roku 2019
                  7
                bola zameraná na sociálno-ekonomické posúdenie a dostupnosť náhrad, zatiaľ čo aktualizácia obsahujúca najnovšie údaje a modelovanie sa vykonala v roku 2020
                  8
               . Boli uverejnené záverečné správy o štúdii a o aktualizáciách sociálno-ekonomického posúdenia
                  9
                a oznámené zainteresovaným stranám.

               Počas stretnutí expertov 1. septembra 2016, 29. októbra 2018 a 21. októbra 2019 Komisia konzultovala s expertnou skupinou členských štátov pre delegované akty podľa smernice RoHS, aby získala ich názory na navrhovaný postup v súlade so závermi hodnotení. Vykonala všetky potrebné procesné kroky týkajúce sa výnimiek z obmedzenia používania látky podľa článku 5 ods. 3 až 7
                  10
               . Všetky činnosti boli oznámené Rade aj Európskemu parlamentu.

               V podpornej štúdii sa poukázalo na tieto skutočnosti:

               ·Kompaktné žiarivky na osobitné účely vzhľadom na svoj osobitný dizajn, materiály a výrobný proces pokrývajú veľmi širokú škálu svetelných zdrojov s rôznymi vlastnosťami.

               ·V prípade kompaktných žiariviek na osobitné účely navrhnutých na vyžarovanie svetla v ultrafialovom spektre existuje dostatok informácií o tom, že nahradenie ortuti v príslušných použitiach je technicky neuskutočniteľné, a preto sa v štúdii odporúča predĺženie platnosti výnimky na maximálne obdobie ďalších piatich rokov.

               ·V prípade kompaktných žiariviek na iné osobitné účely, kde chýbajú informácie o nahradení ortuti v širokom rozsahu príslušných použití, by sa platnosť výnimky mala predĺžiť o tri roky, aby bolo možné poskytnúť podrobnejšie informácie na odôvodnenie výnimky pre iné typy svetelných zdrojov, na ktoré sa v prípade nových použití vzťahuje pojem „osobitný účel“.

               Na záver možno konštatovať, že vo vedeckých a technických posúdeniach vrátane konzultácií so zainteresovanými stranami bolo podrobne uvedené, že kritériá na udelenie výnimky sú v súvislosti s výnimkou 1 f) naďalej splnené, keďže spoľahlivé náhrady zatiaľ nie sú k dispozícii. Výsledky hodnotenia takisto ukazujú, že v súlade s článkom 5 smernice 2011/65/EÚ by sa touto konkrétnou výnimkou neoslabila ochrana životného prostredia a zdravia stanovená v nariadení REACH.

               V súlade s usmerneniami pre lepšiu právnu reguláciu bol návrh delegovanej smernice uverejnený na portáli pre lepšiu právnu reguláciu počas obdobia štyroch týždňov, ktoré slúžilo na získanie spätnej väzby verejnosti. Počas konzultácií o návrhu aktu boli doručené 2 príspevky. Vznesené otázky sa posúdili a zmena návrhu sa nepovažovala za potrebnú.

               3.PRÁVNE PRVKY DELEGOVANÉHO AKTU

               Delegovanou smernicou sa predlžuje platnosť výnimky 1 f) uvedenej v prílohe III k smernici 2011/65/EÚ v súvislosti s používaním ortuti na špecifikované použitia.

               Komisia vo svojom posúdení na základe podporných štúdií a konzultácií dospela k záveru, že žiadosť o výnimku spĺňa minimálne jedno z kritérií stanovených v článku 5 ods. 1 písm. a) smernice RoHS, ktoré odôvodňuje predĺženie platnosti výnimky: ortuť nemožno spoľahlivo nahradiť v kategóriách svetelných zdrojov, na ktoré sa vzťahuje táto výnimka.

               Stručne povedané, podmienky na udelenie výnimky sú splnené a platnosť výnimky 1 f) sa má predĺžiť. V posúdení sa takisto dospelo k záveru, že na jednej strane by sa rozsah danej výnimky mal zúžiť na podrobnejšie špecifikované použitia a na druhej strane trvanie súčasnej výnimky so širokým rozsahom možno skrátiť takto:

               I.na päť rokov v prípade svetelných zdrojov na osobitné účely navrhnutých na vyžarovanie svetla v ultrafialovom spektre, keďže v súčasnosti nie sú k dispozícii žiadne spoľahlivé alternatívy;

               II.na tri roky v prípade všetkých ostatných svetelných zdrojov na osobitné účely, aby odvetvie mohlo pripraviť podrobné informácie na odôvodnenie zachovania výnimiek pre špecifické kategórie svetelných zdrojov na osobitné účely.

               Dátumy uplynutia platnosti tejto výnimky sú stanovené v súlade s článkom 5 ods. 2 prvým pododsekom. Obdobia platnosti výnimky by nemali mať nepriaznivý vplyv na inovácie.

               Právnym nástrojom je podľa smernice 2011/65/EÚ delegovaná smernica, ktorá spĺňa najmä požiadavky stanovené v článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a zosúladiť ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS a postupom na prispôsobenie príloh III a IV vedeckému a technickému pokroku umožní špecifické používanie látok, ktorých používanie je inak zakázané.

               Delegovaná smernica nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 13. 12. 2021

               ktorou sa na účely prispôsobenia technickému a vedeckému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku na používanie ortuti v jednopäticových (kompaktných) žiarivkách na osobitné účely

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  11
               , a najmä na jej článok 5 ods. 1 písm. a),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia (EEZ) uvádzané na trh neobsahovali nebezpečné látky vymenované v prílohe II k uvedenej smernici. Toto obmedzenie sa nevzťahuje na určité vyňaté použitia vymenované v prílohe III k uvedenej smernici.

               (2)Kategórie elektrických a elektronických zariadení, na ktoré sa smernica 2011/65/EÚ vzťahuje, sú vymenované v prílohe I k uvedenej smernici.

               (3)Ortuť je obmedzovanou látkou uvedenou v prílohe II k smernici 2011/65/EÚ.

               (4)Rozhodnutím 2010/571/EÚ
                  12
                Komisia okrem iného udelila výnimku na používanie ortuti v jednopäticových (kompaktných) žiarivkách na osobitné účely (ďalej len „výnimka“), ktorá sa teraz uvádza ako výnimka 1 f) v prílohe III k smernici 2011/65/EÚ. Platnosť výnimky mala uplynúť 21. júla 2016 v súlade s článkom 5 ods. 2 druhým pododsekom písm. a) uvedenej smernice.

               (5)Ortuť sa používa v jednopäticových (kompaktných) žiarivkách na osobitné účely na produkciu ultrafialového svetla, ktoré sa potom premení na viditeľné svetlo fluorescenčným povlakom na žiarovke.

               (6)Komisii boli 19. decembra 2014 a 15. januára 2015, teda v rámci lehoty stanovenej v článku 5 ods. 5 smernice 2011/65/EÚ, doručené dve žiadosti o predĺženie platnosti výnimky (ďalej len „žiadosť o predĺženie platnosti“), pričom jedna z nich bola aktualizovaná obnovenou žiadosťou 20. januára 2020. V súlade s článkom 5 ods. 5 druhým pododsekom smernice 2011/65/EÚ výnimka platí až do prijatia rozhodnutia týkajúceho sa žiadosti o predĺženie jej platnosti.

               (7)V hodnotení žiadostí o predĺženie platnosti, v ktorom sa zohľadnili dostupnosť náhrad a sociálno-ekonomický vplyv nahradenia, sa dospelo k záveru, že odstránenie ortuti v príslušných použitiach alebo jej nahradenie látkou s porovnateľnými vlastnosťami je v súčasnosti technicky neuskutočniteľné. Súčasťou hodnotenia boli v súlade s článkom 5 ods. 7 smernice 2011/65/EÚ konzultácie so zainteresovanými stranami. Pripomienky doručené počas týchto konzultácií boli sprístupnené verejnosti na osobitnom webovom sídle.

               (8)Výnimky z obmedzenia pre určité špecifické materiály alebo komponenty by mali byť obmedzené, pokiaľ ide o ich rozsah a trvanie, aby sa dosiahlo postupné ukončenie používania nebezpečných látok v EEZ. V posúdení sa takisto dospelo k záveru, že na jednej strane by sa rozsah danej výnimky mal zúžiť na podrobnejšie špecifikované použitia a na druhej strane trvanie súčasnej výnimky so širokým rozsahom možno skrátiť.

               (9)Toto predĺženie platnosti výnimky je v súlade s nariadením Európskeho parlamentu a Rady (ES) č. 1907/2006
                  13
               , a teda sa ním neoslabuje ochrana životného prostredia a zdravia stanovená v uvedenom nariadení.

               (10)Preto je v prípade kompaktných žiariviek na osobitné účely navrhnutých na vyžarovanie svetla v ultrafialovom spektre vhodné predĺžiť platnosť výnimky na maximálne obdobie piatich rokov v súlade s článkom 5 ods. 2 prvým pododsekom smernice 2011/65/EÚ, keďže v súčasnosti nie sú k dispozícii spoľahlivé alternatívy. V prípade všetkých ostatných typov kompaktných žiariviek patriacich do kategórie kompaktných žiariviek na osobitné účely by sa výnimka mala predĺžiť o tri roky, aby sa odvetviu umožnilo pripraviť podrobné informácie na odôvodnenie pokračovania tejto výnimky pre špecifické kategórie svetelných zdrojov v súlade s cieľom smernice obmedziť výnimky z hľadiska ich rozsahu a trvania. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo nepriaznivý vplyv na inovácie.

               (11)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty najneskôr do [posledného dňa šiesteho mesiaca odo dňa nadobudnutia účinnosti tejto smernice] prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie uvedených ustanovení.

               Tieto ustanovenia musia uplatňovať od [posledného dňa šiesteho mesiaca odo dňa nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 13. 12. 2021

                     Za Komisiu

                     predsedníčka
                     Ursula VON DER LEYEN

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_1_f/Lighting_Europe/ 1f_LE_RoHS_Exemption_Req_Final.pdf and http://rohs.exemptions.oeko.info/fileadmin/user_upload/RoHS_Pack_9/Exemption_1_ae_/NARVA/01_02_a__2b3_4a.pdf.

                     (5)

                        Záverečná správa o štúdii
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Konzultačné obdobie: od 21. augusta 2015 do 16. októbra 2015,
                  http://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , od strany 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Zoznam požadovaných administratívnych krokov sa nachádza na
                  webovom sídle Komisie
                  . Aktuálny procedurálny stav jednotlivých návrhov delegovaných aktov možno zistiť v Medziinštitucionálnom registri delegovaných aktov na webovom sídle
                  https://webgate.ec.europa.eu/regdel/#/home
                  .

                     (11)

                        Ú. v. EÚ L 174, 1.7.2011, s. 88.

                     (12)

                        Rozhodnutie Komisie 2010/571/EÚ z 24. septembra 2010, ktorým sa na účely prispôsobenia vedecko-technickému pokroku mení a dopĺňa príloha k smernici Európskeho parlamentu a Rady 2002/95/ES, pokiaľ ide o výnimky pre použitie olova, ortuti, kadmia, šesťmocného chrómu, polybromovaných bifenylov alebo polybromovaných difenyléterov (Ú. v. EÚ L 251, 25.9.2010, s. 28).

                     (13)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               V prílohe III k smernici 2011/65/EÚ sa položka 1 f) nahrádza takto:

                        Vyňatie

                        Rozsah a obdobie platnosti

                        „1

                        Ortuť v jednopäticových (kompaktných) žiarivkách s obsahom najviac (na výbojový zdroj):

                        1 f) I

                        v prípade svetelných zdrojov navrhnutých na vyžarovanie hlavne svetla v ultrafialovom spektre: 5 mg

                        Platí do [Úrad pre publikácie: 5 rokov po uverejnení delegovanej smernice v úradnom vestníku]

                        1 f) II

                        na osobitné účely: 5 mg

                        Platí do [Úrad pre publikácie: 3 roky po uverejnení delegovanej smernice v úradnom vestníku]“